પ્રેમમાં હોઈએ ત્યારે ઝીણામાં ઝીણી વાત અગત્યની બની જાય છે. તકલીફ ત્યારે થાય છે જ્યારે અગત્યની વાત પણ ઝીણી લાગવા માડે. આમાં કહેવા જેવું શું છે? ન કહીએ તો શું ફેર પડે? ફેર પડતો હોય છે. પ્રેમીઓને વાતો કરતા જોઈને ઘણાં એવું બોલતાં હોય છે કે, આ બંને આખો દિવસ શું ઘુસપુસ કરતાં હોય છે? ફોન પર કલાકો સુધી વાતો થતી રહે છે. ચેટિંગ સતત ચાલતું રહે છે. રાત ટૂંકી લાગે છે. બિઝી હોઈએ તો એવું કહીએ છીએ કે, તને બધી વાત શાંતિથી કરીશ. કહી દીધા પછી હાશ થાય છે. પ્રેમમાં હોઈએ ત્યારે વાતો કરવા માટે વિષય શોધવા પડતા નથી. ફાલતું વાત પણ ફેબ્યુલસ લાગે છે.